《就许宰求云岫介和集》
宋代·王迈

昔者杜老夜听许十诗，为言风骚共推注。
如何汗青失其传，览杜集者为许惜。
我曾得介和之编，暗中惊喜拾拱璧。
泰岳之后虚人归，宗派元自一家出。
驰筒往返者谁欤，云岫先生诗巨擘。
文鸾彩凤迭应酬，呼撼翠梧彻金石。
血驹紫燕争追驰，容与蚁封中徐疾。
留卷把玩不忍归，痛快差类愈头檄。
应知至宝畴敢私，天下有目皆愿识。
刊之坚梓广流行，作我县斋大奇特。
诗名要与宇宙齐，岂比五台诗卷逸。
自从秋孟授锓工，跂予望之朝连夕。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。